CELEX: 32015R1886
Language: lt
Date: 2015-10-20 00:00:00
Title: 2015 m. spalio 20 d. Komisijos reglamentas (ES) 2015/1886, kuriuo atsisakoma leisti vartoti tam tikrus maisto produktų sveikumo teiginius, susijusius su vaikų vystymusi ir sveikata (Tekstas svarbus EEE)

21.10.2015   
            
            
               LT
            
            
               Europos Sąjungos oficialusis leidinys
            
            
               L 276/52
            
         KOMISIJOS REGLAMENTAS (ES) 2015/1886
   2015 m. spalio 20 d.
   kuriuo atsisakoma leisti vartoti tam tikrus maisto produktų sveikumo teiginius, susijusius su vaikų vystymusi ir sveikata
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 17 straipsnio 3 dalį,
   kadangi:
   
               (1)
            
            
               pagal Reglamentą (EB) Nr. 1924/2006 maisto produktų sveikumo teiginiai draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
            
         
               (2)
            
            
               Reglamente (EB) Nr. 1924/2006 taip pat nustatyta, kad paraiškas leisti vartoti maisto produktų sveikumo teiginius maisto tvarkymo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (EFSA) (toliau – Tarnyba);
            
         
               (3)
            
            
               gavusi paraišką Tarnyba nedelsdama apie ją informuoja kitas valstybes nares bei Komisiją ir pateikia nuomonę dėl atitinkamo sveikumo teiginio;
            
         
               (4)
            
            
               Komisija, atsižvelgdama į Tarnybos nuomonę, sprendžia dėl leidimo vartoti sveikumo teiginius suteikimo;
            
         
               (5)
            
            
               gavus asociacijos „Specialised Nutrition Europe“ (buvusios Europos dietinio maisto pramonės asociacijos) paraišką, pateiktą pagal Reglamento (EB) Nr. 1924/2006 14 straipsnio 1 dalies b punktą, Tarnyba paprašyta pateikti nuomonę dėl sveikumo teiginio, susijusio su „nevirškinamaisiais oligo- ir polisacharidais, įskaitant galaktooligosacharidus, oligofruktozę, polifruktozę ir inuliną“ ir „geresne kalcio absorbcija“ (klausimas Nr. EFSA-Q-2008-140 (2)). Pareiškėjo pasiūlytas teiginys, be kita ko, suformuluotas taip: „Su nevirškinamaisiais oligo- ir (arba) polisacharidais, siekiant gerinti kalcio absorbciją“;
            
         
               (6)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2014 m. lapkričio 19 d., padarė išvadą, kad tarp „nevirškinamųjų oligo- ir polisacharidų, įskaitant galaktooligosacharidus, oligofruktozę, polifruktozę ir inuliną“, vartojimo ir naudingo fiziologinio poveikio priežastinio ryšio nėra. Visų pirma, Tarnybos nuomone, maisto sudedamosios dalys „nevirškinamieji oligo- ir polisacharidai, įskaitant galaktooligosacharidus, oligofruktozę, polifruktozę ir inuliną“ nėra pakankamai apibūdintos. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
            
         
               (7)
            
            
               gavus asociacijos „Specialised Nutrition Europe“ paraišką, pateiktą pagal Reglamento (EB) Nr. 1924/2006 14 straipsnio 1 dalies b punktą, Tarnyba paprašyta pateikti nuomonę dėl sveikumo teiginio, susijusio su beta galaktozidaze, gaunama iš Streptococcus thermophilus, ir diskomforto virškinimo trakte sumažėjimu (klausimas Nr. EFSA-Q-2008-148 (3)). Pareiškėjo pasiūlytas teiginys, be kita ko, suformuluotas taip: „Laktazė normaliam virškinimui“.
            
         
               (8)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2014 m. spalio 9 d., padarė išvadą, kad tarp beta galaktozidazės, gaunamos iš Streptococcus thermophilus (vėliau inaktyvintos) fermentuojant pradinio maitinimo kūdikių mišinius, vartojimo ir diskomforto virškinimo trakte sumažėjimo priežastinio ryšio nėra. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
            
         
               (9)
            
            
               gavus asociacijos „Specialised Nutrition Europe“ paraišką, pateiktą pagal Reglamento (EB) Nr. 1924/2006 14 straipsnio 1 dalies b punktą, Tarnyba paprašyta pateikti nuomonę dėl sveikumo teiginio, susijusio su slyvomis ir normalios žarnyno veiklos palaikymu (klausimas Nr. EFSA-Q-2008-193 (4)). Pareiškėjo pasiūlytas teiginys, be kita ko, suformuluotas taip: „Džiovintos slyvos gali padėti palaikyti normalią žarnyno veiklą“;
            
         
               (10)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2014 m. lapkričio 19 d., padarė išvadą, kad tarp slyvų vartojimo ir normalios žarnyno veiklos palaikymo nesukeliant viduriavimo kūdikiams ir mažiems vaikams nuo šešių mėnesių iki trejų metų amžiaus priežastinio ryšio nėra. Tarnyba pabrėžė, kad pareiškėjas nenurodė jokių slyvų poveikio kūdikių ir mažų vaikų žarnyno veiklai tyrimų. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
            
         
               (11)
            
            
               remiantis Reglamento (EB) Nr. 1924/2006 28 straipsnio 6 dalimi sveikumo teiginiai, nurodyti to reglamento 14 straipsnio 1 dalies b punkte ir neleidžiami vartoti sprendimu, priimtu pagal to reglamento 17 straipsnio 3 dalį, gali būti toliau vartojami šešis mėnesius po tokio sprendimo priėmimo, jeigu paraiška leisti vartoti teiginius buvo pateikta iki 2008 m. sausio 19 d. Atitinkamai, kadangi šio reglamento priede išvardyti sveikumo teiginiai atitinka tas sąlygas, turėtų būti taikomas Reglamento (EB) Nr. 1924/2006 28 straipsnio 6 dalyje nustatytas pereinamasis laikotarpis;
            
         
               (12)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Šio reglamento priede išvardyti sveikumo teiginiai neįtraukiami į Sąjungos leidžiamų vartoti teiginių sąrašą, nustatytą pagal Reglamento (EB) Nr. 1924/2006 14 straipsnio 1 dalį.
   2.   Tačiau 1 dalyje nurodytus sveikumo teiginius, vartotus iki šio reglamento įsigaliojimo, galima toliau vartoti ne ilgiau kaip šešis mėnesius nuo šio reglamento įsigaliojimo.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. spalio 20 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 404, 2006 12 30, p. 9.
   
      (2)  EFSA Journal 2014;12(11):3889.
   
      (3)  EFSA Journal 2014;12(10):3841.
   
      (4)  EFSA Journal 2014;12(11):3892.
   
      PRIEDAS
      
         Atmesti sveikumo teiginiai
      
      
                  Paraiška ir atitinkamos Reglamento (EB) Nr. 1924/2006 nuostatos
               
               
                  Maistinė ar kita medžiaga, maisto produktas ar maisto produktų kategorija
               
               
                  Teiginys
               
               
                  EFSA nuomonės nuoroda
               
            
                  14 straipsnio 1 dalies b punkte numatytas sveikumo teiginys, susijęs su vaikų vystymusi ir sveikata
               
               
                  Nevirškinamieji oligo- ir polisacharidai, įskaitant galaktooligosacharidus, oligofruktozę, polifruktozę ir inuliną
               
               
                  Su nevirškinamaisiais oligo- ir (arba) polisacharidais, siekiant skatinti kalcio absorbciją
               
               
                  Q-2008-140
               
            
                  14 straipsnio 1 dalies b punkte numatytas sveikumo teiginys, susijęs su vaikų vystymusi ir sveikata
               
               
                  Iš Streptococcus thermophilus gaunama beta galaktozidazė
               
               
                  Laktazė normaliam virškinimui
               
               
                  Q-2008-148
               
            
                  14 straipsnio 1 dalies b punkte numatytas sveikumo teiginys, susijęs su vaikų vystymusi ir sveikata
               
               
                  Slyvos
               
               
                  Džiovintos slyvos gali padėti palaikyti normalią žarnyno veiklą
               
               
                  Q-2008-193